
                      OPĆINSKO VIJEĆE

KLASA: 
URBROJ: 
Orehovica, 2026.

Na temelju članka 12. i članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26) i članka 16. Statuta Općine Orehovica („Službeni glasnik Međimurske županije“, broj 7/21 i 4/22), Općinsko vijeće Općine Orehovica na ___ sjednici održanoj ______ 2026. godine donijelo je

PRAVILNIK O PROVEDBI POSTUPAKA JEDNOSTAVNE NABAVE

I. OPĆE ODREDBE

Članak 1.
Ovim se Pravilnikom o provedbi postupaka jednostavne nabave (dalje u tekstu: Pravilnik) uređuju pravila, uvjeti i postupci jednostavne nabave robe, usluga i radova te provedba projektnih natječaja Općine Orehovica (dalje u tekstu: Naručitelj).

Članak 2.
Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Jednostavna nabava je nabava robe i usluga te provedba projektnih natječaja procijenjene vrijednosti manje od 50.000,00 eura, odnosno nabava radova procijenjene vrijednosti manje od 100.000,00 eura, za koju sukladno članku 12. stavku 1. Zakona o javnoj nabavi („Narodne novine“, broj 120/16, 114/22 i 48/26; dalje u tekstu: ZJN 2016) ne postoji obveza provedbe postupka javne nabave.

Procijenjena vrijednost nabave je ukupan procijenjeni iznos nabave bez poreza na dodanu vrijednost (PDV-a), uključujući sve opcije, moguća produljenja ugovora i druge predvidive troškove povezane s predmetom nabave.

Projektni natječaj je postupak nabave koji omogućava Naručitelju stjecanje, uglavnom u području prostornog planiranja, arhitekture, inženjerstva ili obrade podataka, plana ili projekta.

U provedbi jednostavne nabave robe, usluga i radova te projektnih natječaja, osim odredbi ovog Pravilnika, primjenjuju se i drugi važeći zakonski i podzakonski propisi te interni akti Naručitelja koji se odnose na pojedini predmet nabave.

II. NAČELA I ANALIZA TRŽIŠTA

Članak 3.
U primjeni ovog Pravilnika Naručitelj je u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Jednostavna nabava ne smije biti osmišljena s namjerom izbjegavanja primjene ZJN 2016 ili ovog Pravilnika, osobito umjetnim dijeljenjem predmeta nabave, niti s namjerom da se određenim gospodarskim subjektima neopravdano daje prednost ili ih se stavlja u nepovoljan položaj.

Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava.

U svrhu pripreme postupaka jednostavne nabave može se provesti analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave.

Informacije prikupljene analizom tržišta ne smiju se koristiti na način koji bi imao za posljedicu narušavanje tržišnog natjecanja ili kršenje načela zabrane diskriminacije i transparentnosti.


 III. KOMUNIKACIJA
Članak 4.
U postupcima jednostavne nabave Naručitelj može koristiti elektronička sredstva komunikacije radi slanja poziva na dostavu ponuda, zaprimanja ponuda, razmjene informacija s gospodarskim subjektima, dostave odluka i obavijesti te dokumentiranja postupka.  
Za nabave procijenjene vrijednosti jednake ili manje od 15.000,00 eura elektronička komunikacija može se provoditi putem elektroničke pošte, modula jednostavne nabave u EOJN RH ili drugog odgovarajućeg elektroničkog sustava koji koristi Naručitelj, ako je takav način komunikacije određen u pozivu na dostavu ponude ili drugoj dokumentaciji postupka.
Za nabave procijenjene vrijednosti veće od 15.000,00 eura postupak jednostavne nabave provodi se putem modula jednostavne nabave u EOJN RH, sukladno ZJN 2016 i ovom Pravilniku.  
Elektronička komunikacija mora se provoditi na način koji osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji.

IV. PLAN NABAVE 
Članak 5.
U plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 eura.
Plan nabave donosi se, ažurira i objavljuje u EOJN RH sukladno odredbama ZJN 2016 i podzakonskim propisima.





V.  POSTUPCI JEDNOSTAVNE NABAVE

Članak 6.
Postupci jednostavne nabave u smislu ovog Pravilnika jesu:
1. Izravno ugovaranje
2. Poziv odabranim gospodarskim subjektima
3. Javna objava poziva na dostavu ponuda

1. Izravno ugovaranje
Članak 7.
Izravno ugovaranje je način provedbe jednostavne nabave na temelju jedne ili više dostupnih ponuda, cjenika ili drugih provjerljivih podataka o uvjetima nabave, prema odabiru Naručitelja.

Izravno ugovaranje provodi se za nabavu robe, usluga i radova čija je procijenjena vrijednost jednaka ili manja od 15.000,00 eura bez PDV-a.

Za nabavu iz prethodnog stavka Naručitelj može izdati narudžbenicu, prihvatiti ponudu ili sklopiti ugovor s jednim gospodarskim subjektom po vlastitom izboru, bez obveze provedbe postupka putem modula jednostavne nabave u EOJN RH.

Narudžbenica osobito sadrži podatke o Naručitelju i isporučitelju, redni broj i datum narudžbenice, opis robe, usluga ili radova, količinu kada je primjenjiva, ugovorenu cijenu odnosno vrijednost te odobrenje ovlaštene osobe Naručitelja. Narudžbenica može biti izdana u pisanom ili elektroničkom obliku.

Ugovor iz stavka 3. ovog članka sadrži podatke o ugovornim stranama, predmetu, cijeni, roku i drugim bitnim uvjetima izvršenja, sukladno propisima kojima se uređuju obvezni odnosi.

2. Poziv odabranim gospodarskim subjektima

Članak 8.
Jednostavnu nabavu robe i usluga procijenjene vrijednosti veće od 15.000,00 eura, a jednake ili manje od 25.000,00 eura, te radova procijenjene vrijednosti veće od 15.000,00 eura, a jednake ili manje od 45.000,00 eura, Naručitelj obvezno provodi putem modula jednostavne nabave u EOJN RH upućivanjem poziva jednom ili više odabranih gospodarskih subjekata.

Naručitelj odabire jednog ili više gospodarskih subjekata kojima dostavlja poziv za dostavu ponude. Pozvati je moguće samo gospodarske subjekte koji su registrirani u EOJN RH. Pristup postupku i predaji ponude tijekom njegova trajanja omogućen je samo pozvanim gospodarskim subjektima.
 
Postupak postaje javan objavom odluke o odabiru ponude ili odluke o poništenju postupka jednostavne nabave.

Postupci iz stavka 1. ovog članka pokreću se odlukom općinskog načelnika koja osobito sadrži podatke o Naručitelju, predmetu i procijenjenoj vrijednosti nabave, izvoru osiguranih sredstava, odabranim gospodarskim subjektima kojima se upućuje poziv te članovima stručnog povjerenstva.



3. Javna objava poziva na dostavu ponuda

Članak 9.
Jednostavnu nabavu robe i usluga procijenjene vrijednosti veće od 25.000,00 eura, a manje od 50.000,00 eura, te radova procijenjene vrijednosti veće od 45.000,00 eura, a manje od 100.000,00 eura, Naručitelj obvezno provodi putem javne objave poziva u modulu jednostavne nabave EOJN RH, u kojem svaki zainteresirani gospodarski subjekt može dostaviti ponudu.

Naručitelj može prilikom pripreme postupka odabrati jednog ili više gospodarskih subjekata kojima će biti dostavljen dodatni poziv za sudjelovanje u postupku jednostavne nabave. Korištenje takvog dodatnog poziva ne ograničava niti isključuje ostale gospodarske subjekte u sudjelovanju u postupku i dostavljanju ponude.

Članak 10.
Iznimno od članka 9. stavka 1. ovog Pravilnika, Naručitelj nije obvezan provesti postupak putem javne objave poziva, već ga provodi putem modula jednostavne nabave EOJN RH bez javne objave, u sljedećim slučajevima:
1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe;
b) ako iz tehničkih razloga predmet nabave može isporučiti samo određeni gospodarski subjekt; ili
c) ako je to nužno radi zaštite isključivih prava, uključujući prava intelektualnog vlasništva;
3. ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
	
Razlozi za primjenu iznimke iz stavka 1. ovog članka moraju biti dokumentirani te se navode i obrazlažu u objavi u modulu jednostavne nabave EOJN RH.

Postupci iz članka 9. stavka 1. i ovog članka pokreću se odlukom općinskog načelnika koja osobito sadrži podatke o Naručitelju, predmetu i procijenjenoj vrijednosti nabave, izvoru osiguranih sredstava, pravnoj osnovi za odabrani način provedbe te članovima stručnog povjerenstva.


VI. NADLEŽNOST ZA PROVEDBU POSTUPAKA JEDNOSTAVNE NABAVE

Članak 11.
Postupke jednostavne nabave iz članaka 8., 9. i 10. ovog Pravilnika provode članovi stručnog povjerenstva Naručitelja koje imenuje općinski načelnik za pojedini postupak nabave.

Povjerenstvo se sastoji od najmanje tri (3) člana od kojih najmanje jedan (1) mora imati važeći certifikat u području javne nabave.

Članovi povjerenstva ne moraju biti zaposlenici Naručitelja.

Povjerenstvo je dužno pripremiti poziv za dostavu ponuda, tehničke specifikacije, troškovnik, provesti postupak nabave, provesti pregled i ocjenu pristiglih ponuda, izvršiti provjeru postojanja sukoba interesa, sastaviti zapisnik o pregledu i ocjeni ponuda te izraditi prijedlog odluke o odabiru ili poništenju.




VII. SUKOB INTERESA

Članak 12.
Naručitelj je obvezan poduzimati prikladne mjere radi sprječavanja, prepoznavanja i uklanjanja sukoba interesa u postupcima jednostavne nabave, sukladno člancima 75. do 83. ZJN 2016, kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.

Članovi stručnog povjerenstva te druge osobe koje su uključene u provedbu ili mogu utjecati na odlučivanje Naručitelja u postupku jednostavne nabave dužni su potpisati izjavu o postojanju ili nepostojanju sukoba interesa te je bez odgađanja ažurirati ako nastupe promjene.

Naručitelj je dužan u dokumentaciji za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.

VIII. PROVEDBA POSTUPKA JEDNOSTAVNE NABAVE

Članak 13.
Postupak jednostavne nabave koji se provodi kao poziv odabranim gospodarskim subjektima ili javna objava poziva pokreće se slanjem ili objavom poziva na dostavu ponuda.

Poziv na dostavu ponuda iz stavka 1. ovog članka mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude te sve bitne uvjete nabave uključujući uvjete za izvršenje ugovora/okvirnog sporazuma.  

Članak 14.
Naručitelj može u pozivu na dostavu ponuda odrediti kriterije za kvalitativni odabir gospodarskog subjekta (osnove za isključenje, kriterije za odabir i dokazivanje kriterija za kvalitativni odabir) te tražiti jamstva ovisno o složenosti predmeta nabave i procijenjene vrijednosti nabave, primjenjujući na odgovarajući način odredbe važećeg Zakona o javnoj nabavi.

Članak 15.
Kriterij za odabir ponuda u postupku jednostavne nabave može biti:
- cijena ponude,
- cijena ponude i kvaliteta.

Naručitelj uspoređuje cijene ponuda bez poreza na dodanu vrijednost.

Članak 16.
Rok za dostavu ponuda mora biti primjeren predmetu nabave i ne smije biti kraći od pet dana od dana slanja ili objave poziva na dostavu ponuda, osim u slučaju žurne nabave.


Članak 17.
U roku za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom. Naručitelj je obvezan odgovor, dodatne informacije i objašnjenja dati u primjerenom roku.  

Naručitelj nije obvezan dati odgovor, dodatne informacije ili objašnjenja ako je zahtjev gospodarskog subjekta zaprimljen kasnije od dva dana prije isteka roka za dostavu ponuda.

Naručitelj može prije isteka roka za dostavu ponuda izmijeniti ili dopuniti dokumentaciju o nabavi.

Ako izmjena ili dopuna može utjecati na izradu ponude, Naručitelj je obvezan primjereno produljiti rok za dostavu ponuda, a najmanje za dva dana.

Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.

Članak 18.
Na otvaranju ponuda sudjeluju najmanje dva člana stručnog povjerenstva imenovana za provedbu postupka jednostavne nabave.

Otvaranje ponuda nije javno.

Iznimno, u postupku jednostavne nabave javnom objavom poziva u EOJN RH može se provesti javno otvaranje ponuda.  

Članak 19.
Nakon otvaranja ponuda, provodi se pregled i ocjena dostavljenih ponuda. Proces uključuje sljedeće korake:
− provjeru dostave i valjanosti jamstva za ozbiljnost ponude (ako je propisano)
− provjeru osnova za isključenje gospodarskog subjekta (ako se primjenjuju)
− provjeru kriterija za odabir gospodarskog subjekta (ako se primjenjuju)
− provjeru konačne valjanosti ponude
− eventualne korekcije cijene ili vrijednosti kriterija, uz obvezno obrazloženje
− rangiranje valjanih ponuda prema definiranim kriterijima za odabir najpovoljnije ponude.

Kriterij za odabir najpovoljnije ponude je najniža cijena ili ekonomski najpovoljnija ponuda prema unaprijed određenim kriterijima, kako je navedeno u pozivu za dostavu ponude.

Članak 20.
Nakon završetka pregleda i ocjene ponuda, općinski načelnik donosi odluku o odabiru ponude ili odluku o poništenju postupka jednostavne nabave, koju javno objavljuje.

Uz odluku iz stavka 1. ovog članka, objavljuje se ili dostavlja zapisnik o pregledu i ocjeni ponuda.

Nakon donošenja odluke iz stavka 1. ovog članka Naručitelj ne smije sklopiti ugovor ili okvirni sporazum prije isteka roka mirovanja.

Rok mirovanja iznosi tri radna dana od dana dostave odluke ponuditeljima.


Rok mirovanja ne primjenjuje se:
- u postupcima jednostavne nabave procijenjene vrijednosti jednake ili manje od 15.000,00 eura,
- ako je u postupku sudjelovao samo jedan ponuditelj čija je ponuda ujedno odabrana,
- u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.

Članak 21.
Odluka o odabiru odnosno odluka o poništenju postaje izvršna:
	- istekom roka mirovanja ako prigovor nije izjavljen,
	- danom dostave odluke o odbacivanju ili odbijanju prigovora,
	- danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.
Članak 22.
Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.

U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave.

IX. SKLAPANJE I IZVRŠENJE UGOVORA

Članak 23.
Za nabavu procijenjene vrijednosti jednake ili manje od 15.000,00 eura bez PDV-a Naručitelj može izdati narudžbenicu ili sklopiti ugovor s odabranim gospodarskim subjektom, ovisno o prirodi, vrijednosti, trajanju i složenosti nabave.

U postupcima jednostavne nabave iz članaka 8., 9. i 10. ovog Pravilnika s odabranim ponuditeljem sklapa se ugovor o jednostavnoj nabavi ili okvirni sporazum (dalje u tekstu: ugovor o nabavi) u pisanom obliku nakon izvršnosti odluke o odabiru.

Ugovor o nabavi mora biti u skladu s uvjetima određenima u pozivu za dostavu ponuda i odabranom ponudom te se evidentira i objavljuje u EOJN RH sukladno važećim propisima i funkcionalnostima sustava.

Članak 24.
Naručitelj je obvezan kontrolirati izvršenje sklopljenih ugovora o nabavi.

Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi zakona kojim se uređuju obvezni odnosi.

Ukupni iznos ugovora o nabavi bez PDV-a, po svim izmjenama ugovora o nabavi, ne smije biti veći od praga za provedbu postupka na temelju kojeg je ugovor o nabavi sklopljen kao ni jednak ili veći od vrijednosti pragova za primjenu ZJN 2016.


Članak 25.
Naručitelj je obvezan voditi registar sklopljenih ugovora o nabavi u EOJN RH.

U registar ugovora unose se podaci o ugovorima čija je procijenjena vrijednost jednaka ili veća od 5.000,00 eura bez PDV-a.

Na vođenje, ažuriranje i objavu registra ugovora na odgovarajući se način primjenjuju odredbe ZJN 2016 i podzakonskih propisa.

X. PROJEKTNI NATJEČAJ

Članak 26.
Projektni natječaj je posebni režim nabave na čiju provedbu se na odgovarajući način primjenjuju odredbe ZJN 2016 koje se odnose na projektni natječaj kao i odredbe ovoga Pravilnika koje se odnose na postupke jednostavne nabave – poziv odabranim gospodarskim subjektima i javnu objavu poziva.

XI.  PRAVNA ZAŠTITA
Članak 27.
Protiv odluke o odabiru ili odluke o poništenju donesene u postupku jednostavne nabave procijenjene vrijednosti veće od 15.000,00 eura nije dopuštena žalba, ali ponuditelj koji je sudjelovao u postupku, ima pravni interes za dobivanje ugovora i pretrpio je ili bi mogao pretrpjeti štetu zbog navodnog postupanja protivnog ovom Pravilniku ima pravo izjaviti prigovor.

Prigovor se podnosi općinskom načelniku  u pisanom obliku isključivo putem modula jednostavne nabave EOJN RH.

Rok za izjavljivanje prigovora iznosi tri radna dana od dana dostave odluke o odabiru odnosno odluke o poništenju.

Prigovor mora sadržavati:
- podatke o ponuditelju,
- oznaku postupka jednostavne nabave,
- odluku koja se osporava,
- razloge osporavanja.

Ako prigovor sadrži nedostatke koji onemogućuju postupanje, Naručitelj može pozvati podnositelja da ih otkloni u roku od tri radna dana. Ako podnositelj u ostavljenom roku ne otkloni nedostatke, prigovor će se odbaciti kao neuredan.

Nepravodoban, nedopušten ili neuredan prigovor odbacit će se obrazloženom odlukom.     

O prigovoru odlučuje općinski načelnik koji može prigovor odbaciti kao nepravodoban, nedopušten ili neuredan, odbiti ga kao neosnovan ili ga usvojiti i poništiti pobijanu odluku.
O prigovoru se odlučuje bez odgode, a najkasnije u roku od 15 dana od dana njegova zaprimanja.

Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.

U postupku pravne zaštite ne plaća se naknada za pokretanje postupka.  

Članak 28.      
U postupcima izravnog ugovaranja sukladno članku 7. ovog Pravilnika nije dopuštena žalba niti prigovor.

XII. PRIJELAZNE I ZAVRŠNE ODREDBE

Članak 29.    

Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika o provedbi postupaka jednostavne nabave („Službeni glasnik Međimurske županije“, broj 29/24).

Stupanjem na snagu ovog Pravilnika prestaje važiti Pravilnik o provedbi postupaka jednostavne nabave („Službeni glasnik Međimurske županije“, broj 29/24).

Ovaj Pravilnik stupa na snagu 1. rujna 2026. godine, objavit će se u „Službenom glasniku Međimurske županije“ i na mrežnim stranicama Općine Orehovica te će se učiniti dostupnim u EOJN RH.


PREDSJEDNIK OPĆINSKOG VIJEĆA
                                                                                               Zlatko Orsag






OBRAZLOŽENJE

Zakon o javnoj nabavi („Narodne novine“, broj 120/16, 114/22 i 48/26; dalje u tekstu: ZJN 2016) predstavlja temeljni normativni okvir sustava javne nabave u Republici Hrvatskoj. Zakonom o izmjenama i dopunama Zakona o javnoj nabavi, objavljenim u „Narodnim novinama“ broj 48/26 od 8. svibnja 2026. godine, izmijenjena su, među ostalim, pravila koja se odnose na jednostavnu nabavu.
Većina odredbi Zakona o izmjenama i dopunama Zakona o javnoj nabavi stupila je na snagu 16. svibnja 2026. godine. Odredbe kojima se povećavaju pragovi jednostavne nabave i propisuju nova pravila iz članka 15. ZJN 2016 stupaju na snagu 1. rujna 2026. godine. Člankom 86. stavkom 3. Zakona propisano je da naručitelji usklade opće akte i planove nabave u roku od tri mjeseca od stupanja Zakona na snagu.
Povećani su pragovi za primjenu ZJN 2016 pa se jednostavnom nabavom smatra nabava robe i usluga te provedba projektnih natječaja procijenjene vrijednosti manje od 50.000,00 eura bez PDV-a i nabava radova procijenjene vrijednosti manje od 100.000,00 eura bez PDV-a.
Za nabave procijenjene vrijednosti veće od 15.000,00 eura uvedena je obvezna provedba putem modula jednostavne nabave u EOJN RH. Za robu i usluge vrijednosti veće od 25.000,00 eura te radove vrijednosti veće od 45.000,00 eura propisana je javna objava u tom modulu, osim u zakonom propisanim iznimnim slučajevima.
Za nabave procijenjene vrijednosti jednake ili manje od 15.000,00 eura bez PDV-a Zakon ne propisuje obveznu provedbu putem EOJN RH. Stoga je ovim Pravilnikom izričito omogućeno da Općina Orehovica takvu nabavu provede izravno izdavanjem narudžbenice, prihvatom ponude ili sklapanjem ugovora s gospodarskim subjektom po vlastitom izboru, uz obvezu ekonomičnog, namjenskog i svrhovitog trošenja sredstava te odgovarajućeg dokumentiranja.
Pravilnikom su precizno razgraničeni vrijednosni rasponi kako bi bile obuhvaćene i nabave procijenjene vrijednosti točno 15.000,00, 25.000,00 i 45.000,00 eura. Time se uklanja mogućnost različitog tumačenja načina provedbe postupka na graničnim vrijednostima.
U Pravilnik su unesene odredbe o poštivanju načela javne nabave, sprječavanju, prepoznavanju i uklanjanju sukoba interesa, uporabi elektroničkih sredstava komunikacije te pravnoj zaštiti putem prigovora općinskom načelniku za nabave procijenjene vrijednosti veće od 15.000,00 eura.
Zakonske iznimke od obveze javne objave prenesene su u cijelosti. One obuhvaćaju slučaj kada u prethodnom postupku nije podnesena nijedna ponuda ili nijedna valjana ponuda, slučaj u kojem predmet nabave zbog umjetničkih, tehničkih razloga ili zaštite isključivih prava može izvršiti samo određeni gospodarski subjekt te slučaj iznimne žurnosti prouzročene nepredvidivim događajima.
U odnosu na Pravilnik iz 2024. godine dodatno se uređuju rad stručnog povjerenstva, sadržaj poziva na dostavu ponuda, rokovi, pregled i ocjena ponuda, donošenje i izvršnost odluka, sklapanje i praćenje izvršenja ugovora, vođenje registra ugovora te provedba projektnih natječaja.

Stupanjem na snagu novog Pravilnika 1. rujna 2026. godine prestaje važiti Pravilnik o provedbi postupaka jednostavne nabave („Službeni glasnik Međimurske županije“, broj 29/24), dok će se postupci pokrenuti prije stupanja na snagu novog Pravilnika dovršiti prema dosadašnjim pravilima.
Člankom 11. Zakona o pravu na pristup informacijama („Narodne novine“, broj 25/13, 85/15 i 69/22) propisano je da su jedinice lokalne i područne (regionalne) samouprave dužne provesti savjetovanje s javnošću pri donošenju općih akata kada se njima utječe na interese građana i pravnih osoba, u pravilu u trajanju od 30 dana, te nakon savjetovanja izraditi i objaviti izvješće.

